રાજકોટ, તા. ૧૧ :. જસદણના કોંગ્રેસના તત્કાલીન ધારાસભ્ય કુંવરજીભાઈ બાવળિયાએ કોંગ્રેસમાંથી અને ધારાસભ્ય પદેથી રાજીનામુ આપી ભાજપમાં પ્રવેશ કરતા ૩ મહિના પહેલા ભાજપ સરકારે તાબડતોબ કેબીનેટ મંત્રી પદ આપેલ. તેઓ હાલ ગૃહના સભ્ય ન હોવાથી ૬ મહિનામાં એટલે કે ૩ જાન્યુઆરી સુધીમાં ધારાસભ્ય બનવાનું ફરજીયાત છે નહિંતર નિયમ મુજબ મંત્રી પદેથી રાજીનામુ આપવુ પડે. જસદણમાં ૩ જાન્યુઆરી પહેલા વિધાનસભાની પેટાચૂંટણી કરવા પાત્ર છે. પેટાચૂંટણીમાં ભાજપના ઉમેદવાર તરીકે કુંવરજીભાઈ જ હોવાની સ્વભાવિક માન્યતા વચ્ચે ભાજપના ટોચના વર્તુળોએ ચોંકાવનારો નિર્દેશ કર્યો છે તે મુજબ ભાજપ હાઈકમાન્ડ કુંવરજીભાઈને ધારાસભાની પેટાચૂંટણી લડાવવા બાબતે ફેરવિચારણા કરે છે. જસદણમાં જ્યારે પણ ધારાસભાની પેટાચૂંટણી થાય ત્યારે ભાજપના ઉમેદવાર કુંવરજીભાઈ ન હોય તો નવાઈ નહિ તેમ ભાજપના આધારભૂત વર્તુળો જણાવે છે. પાર્ટી તેમને કોળી નેતા તરીકે ઉપસાવવા માટે સુરેન્દ્રનગર લોકસભાની બેઠક પર લડાવવા ઈચ્છતી હોવાના વાવડ છે.